רוס בארקלי

רוס בארקלי (אנגלית: Ross Barkley; נולד ב-5 בדצמבר 1993) הוא כדורגלן אנגלי המשחק בעמדת הקשר באסטון וילה מהפרמייר ליג.

קריירה
בגיל 11 הצטרף בארקלי לקבוצת הנוער של אברטון. בעונת 2010/2011, היה צפוי לרשום את הופעת הבכורה שלו בפרמייר ליג, אך בשל התקלות עם אנדרה וויסדום , שחקנה של ליברפול, בזמן משחק הנבחרת הצעירה של אנגליה, שבר את רגלו ונבצרה ממנו ההשתתפות.
בארקלי החלים מפציעתו בדיוק בזמן למשחקי ההכנה לקראת עונת 2011/2012. באותה עונה רשם את הופעת הבכורה שלו באברטון בניצחון 0–1 על קווינס פארק ריינג'רס ואף נבחר לשחקן המצטיין על ידי "רדיו סיטי ספורט". ביצועיו בתחילת אותה עונה זכו לתשבחות, ביניהם מרטין קיאון שחזה כי "בארקלי יהיה אחד מהשחקנים הטובים ביותר שאי פעם נראה במדינה". בדצמבר 2011, חתם על חוזה ל-4 וחצי שנים.

ב-14 בדצמבר 2012, הושאל בארקלי לשפילד וונסדי. הוא רשם את משחקו הראשון בהפסד החוץ לברייטון. את שערו הראשון בקבוצה כבש בפנדל נגד בולטון שבוע לאחר מכן.

בינואר 2013, הושאל בארקלי ללידס יונייטד.

לקראת עונת 2013/2014 חזר בארקלי לאברטון וכבש את שערו הראשון בקבוצה במשחק הפתיחה נגד נורוויץ' סיטי. באותו המשחק נבחר לשחקן המצטיין. במהלך העונה נבחר פעמים נוספות לשחקן המצטיין, ביניהם, נגד ארסנל וסוונסי סיטי, כאשר נגד האחרונה גם כבש את שער הניצחון. בנוסף, בארקלי זכה לתשבחות רבות על ביצועיו הכוללות את אלן הנסן וגארי ליניקר, שטען שבארקלי הוא כוכב בהתהוות ובעל כישרון עצום. מאמן אברטון, רוברט מרטינז, אמר על בארקלי שהוא שילוב של פול גאסקוין ומיכאל באלאק.

ב-4 בינואר 2014, כבשר בארקלי את שערו הראשון בגביע ה-FA בניצחון 0–4 על קווינס פארק ריינג'רס. במרץ, כבש שער סולו מרשים נגד ניוקאסל יונייטד כאשר החל לרוץ מחצי המגרש של קבוצותו עד לרחבת היריבה. במהלך העונה כבש 6 שערים מתוך 34 הופעות מתוכם שער נגד מנצ'סטר סיטי שהוגדר כ"מרהיב" על ידי ה-BBC sport. אותו שער נבחר לשער העונה של אברטון.

ב-18 באפריל 2014, נבחר בארקלי להיות מועמד לפרס הכדורגלן הצעיר של השנה בליגה האנגלית.

ב-5 בינואר 2018 בארקלי חתם באלופת הפרמייר ליג צ'לסי תמורת 15 מיליון ליש"ט. ב-30 בספטמבר 2020 הושאל בארקלי לאסטון וילה לעונה אחת. כבר בהופעתו הראשונה כבש שער והיה שותף לניצחון הגדול של אסטון וילה 2–7 על האלופה ליברפול.

ב–4 בספטמבר 2022 שוחרר מחוזהו בצ'לסי וחתם בניס הצרפתית לעונה אחת בה ערך 28 הופעות וכבש ארבעה שערים ובישל פעמיים.

ב-9 באוגוסט 2023 חזר בארקלי לאנגליה וחתם בהעברה חופשית אצל העולה החדשה לפרמייר ליג לוטון טאון.

ב-1 ביולי 2024 חזר בארקלי לאסטון וילה וחתם לשלוש שנים.

נבחרת אנגליה
שמאל|ממוזער|250px|רוס בארקלי במדי נבחרת אנגליה עד גיל 19, 2012
לבארקלי הייתה האפשרות לשחק בנבחרת ניגריה, מאחר שסבו ניגרי.

בארקלי ייצג את אנגליה בנבחרות השונות; עד גיל 16, עד גיל 17, עד גיל 18, עד גיל 19, עד גיל 20, עד גיל 21 ובנבחרת הבוגרת. הזימון הראשון שלו היה בספטמבר 2008, בגיל 14 לנבחרת אנגליה עד גיל 16.
בארקלי זכה עם נבחרת אנגליה בגביע אירופה לנבחרות עד גיל 17. באוגוסט 2011 זומן לנבחרת עד גיל 21. ב-2013 הוא זומן לסגל הנבחרת לטורניר גביע העולם לנבחרות עד גיל 20. את שער הבכורה בנבחרת הצעירה של אנגליה כבש בניצחון 0–3 על נבחרת סקוטלנד.

באוגוסט 2013 זומן בארקלי לנבחרת הבוגרת של אנגליה. לאחר כחודש, עלה כמחליף במשחק נגד מולדובה במסגרת מוקדמות מונדיאל 2014.

ב-12 במאי 2014, זומן בארקלי לסגל הנבחרת למונדיאל 2014.

תארים
צ'לסי
הליגה האירופית: 2018/2019
גביע העולם למועדונים: 2021

קישורים חיצוניים

 פרופיל באתר הרשמי של אברטון


הערות שוליים

קטגוריה:כדורגלנים אנגלים
קטגוריה:קשרי כדורגל אנגלים
קטגוריה:כדורגלני אברטון
קטגוריה:כדורגלני לידס יונייטד
קטגוריה:כדורגלני שפילד ונסדיי
קטגוריה:כדורגלני צ'לסי
קטגוריה:כדורגלני אסטון וילה
קטגוריה:כדורגלני ניס
קטגוריה:כדורגלני לוטון טאון
קטגוריה:כדורגלני נבחרת אנגליה
קטגוריה:ליברפול: כדורגלנים
קטגוריה:כדורגלני מונדיאל 2014
קטגוריה:כדורגלני יורו 2016
קטגוריה:אנגלים שנולדו ב-1993